**Hrvatska banka za obnovu i razvitak**,Zagreb, Strossmayerov trg 9, OIB: 26702280390, u ime i za račun Republike Hrvatske, koju zastupaju \_\_\_\_\_\_\_\_\_\_ i \_\_\_\_\_\_\_\_\_\_ (dalje: Osiguratelj)

i

\_\_\_\_\_\_\_\_\_\_, \_\_\_\_\_\_\_\_\_\_, OIB: \_\_\_\_\_\_\_\_\_\_, koju zastupaju \_\_\_\_\_\_\_\_\_\_ i \_\_\_\_\_\_\_\_\_\_ (dalje: **Osiguranik)**

skupno ,,Strane“ i pojedinačno, ,,Strana“, ovisno o kontekstu

u Zagrebu, dana \_\_. \_\_. \_\_\_\_. zaključili su sljedeći

Sporazum o osiguranju portfelja kredita za likvidnost izvoznika – mjera pomoći gospodarstvu RH nakon ruske agresije na Ukrajinu

S-OPK-UKR-02/22

(dalje: Sporazum o osiguranju portfelja)

PREAMBULA

1. Sporazumom o osiguranju portfelja utvrđuje se poslovna suradnja Strana u provođenju Programa osiguranja portfelja kredita za likvidnost izvoznika – mjera pomoći gospodarstvu RH nakon ruske agresije na Ukrajinu PO-OPK-UKR-02/22 (dalje: Program osiguranja) i Programa subvencioniranja premije osiguranja – mjera pomoći gospodarstvu RH nakon ruske agresije na Ukrajinu PSP-UKR-02/22 (dalje: Program subvencioniranja).
2. Strane suglasno utvrđuju da sastavni dio Sporazuma o osiguranju portfelja čine:
* Prilog 1 - Opći uvjeti osiguranja portfelja kredita za likvidnost izvoznika - mjera pomoći gospodarstvu RH nakon ruske agresije na Ukrajinu OU-OPK-UKR-02/22 (dalje: Opći uvjeti),
* Prilog 2 - Program osiguranja,
* Prilog 3 – nacrt Ugovora o regresnoj naplati OPK-UKR-01/22,
* Prilog 4 – Obavijest o uključivanju OPK-UKR-02/22 ,
* Prilog 5 – Obavijest o izmjeni roka otplate kredita OPK-UKR-01/22,
* Prilog 6 – Obavijest o otplaćenim kreditima OPK-UKR-01/22,
* Prilog 7 – Izvješće o stanju kredita OPK-UKR-01/22,
* Prilog 8 – Izvješće o regresnoj naplati OPK-UKR-01/22,
* Prilog 9 – Obvezni sadržaj Ugovora o kreditu OPK-UKR-02/22, čiji su privitci: Izjava o prihvatljivosti klijenta, Izjava o poteškoćama u poslovanju uzrokovanim poremećajima u gospodarstvu uslijed ruske agresije na Ukrajinu, Izjava o potrebi za korištenjem većeg iznosa kredita u odnosu na kriterije % godišnjeg prihoda i % troškova energije i Izjava o potporama,
* Prilog 10 – obrazac Odštetnog zahtjeva OPK-UKR-01/22,
* Prilog 11 – obrazac Zahtjeva za suglasnost Osiguratelja OPK-UKR-02/22 i
* Prilog 12 - Program subvencioniranja.
1. Strane suglasno utvrđuju da sporazumno mogu izmijeniti Priloge 3, 4, 5, 6, 7, 8, 9, 10 i 11 Sporazumu o osiguranju portfelja te da za izvršenje izmjena i dopuna tih priloga nije potrebno zaključiti dodatak Sporazumu o osiguranju portfelja.
2. Na sva pitanja koja nisu uređena Sporazumom o osiguranju portfelja primjenjuju se mjerodavne odredbe Općih uvjeta, Programa osiguranja i Programa subvencioniranja.
3. Pojmovi definirani u Općim uvjetima i Programu osiguranja imaju isto značenje i u ovom Sporazumu o osiguranju portfelja.

Portfelj
Članak 1.

1. Najviši volumen portfelja iznosi \_\_\_\_\_\_\_\_\_\_\_\_ HRK (slovima: \_\_\_\_\_\_\_\_\_\_kuna). Tijekom trajanja Sporazuma o osiguranju portfelja zbroj Volumena portfelja i iznosa kredita osiguranih Osiguraniku po Programu pojedinačnog osiguranja kredita za likvidnost izvoznika - mjera pomoći gospodarstvu RH nakon ruske agresije na Ukrajinu PO-PPO-UKR-02/22 i svim njegovim izmjenama i dopunama (dalje: Program pojedinačnog osiguranja) ne smije premašiti Najviši volumen portfelja, pri čemu se kod preračuna u hrvatske kune koristi srednji tečaj Hrvatske narodne banke na dan zaključenja ovog Sporazuma o osiguranju portfelja koji iznosi 1 EUR = \_\_\_\_\_\_\_\_\_\_\_\_\_ HRK.
2. Osiguranik će nastojati postići zbroj Volumena portfelja i iznosa kredita osiguranih Osiguraniku Programom pojedinačnog osiguranja što bliži Najvišem volumenu portfelja.
3. U izračun zbroja Volumena portfelja ubrajaju se svi Krediti koji nisu u cijelosti otplaćeni, a koji su uključeni u Portfelj po Sporazumu o osiguranju portfelja.

Klupski krediti
Članak 2.

1. Osiguranik, može u Portfelj uključiti i Kredit odobren na temelju ugovora o klupskom kreditu u kojem je Osiguranik jedan od kreditora (dalje: Klupski kredit) te u kojem su Osiguranik i ostali kreditori imenovali agenta koji na temelju ugovora o klupskom kreditu poduzima radnje za račun kreditora. Agent i drugi kreditori Klupskog kredita (putem agenta) mogu uključiti svoj udio u cjelokupno Odobrenoj glavnici Klupskog kredita u Portfelj pod uvjetom da s Osigurateljem imaju zaključen sporazum o osiguranju portfelja po Programu osiguranja.
2. Za Klupski kredit prava i obveze osiguranika prema Osiguratelju do trenutka podnošenja Odštetnog zahtjeva (izvješćivanje, plaćanje premije te sve ostale obveze) vrši imenovani agent u skladu sa svojim sporazumom o osiguranju portfelja za račun svih kreditora Klupskog kredita, a nakon čega svaki kreditor postupa u svoje ime i za svoj račun.
3. Osiguratelj će u svrhu kontrole ispunjenja svih obveza Osiguranika iz Sporazuma o osiguranju portfelja za razdoblje do trenutka podnošenja Odštetnog zahtjeva, kao i ispunjenja Kriterija prihvatljivosti za uključenje kredita u portfelj i Kriterija prihvatljivosti za izmjenu roka otplate kredita zbog poslovnih razloga, uzimati u obzir isključivo postupanje agenta po njegovom sporazumu o osiguranju portfelja i dokumente koje mu dostavi agent (npr. za ocjenu rizičnosti Korisnika kredita iz članka 9. Općih uvjeta stavak (3) točka g) kod svih Odštetnih zahtjeva po Klupskom kreditu promatrat će se izjava agenta o ocjeni rizičnosti Korisnika kredita kod agenta).
4. Za Klupske kredite iz stavka (1) ovog članka, svaki kreditor će u svoje ime i za svoj račun podnositi Odštetni zahtjev (ako dođe do nastupa pretpostavki za podnošenje Odštetnog zahtjeva) i uz njega priložiti dokumente propisane člankom 9. Općih uvjeta u skladu sa stavkom (3) ovog članka, te će poduzimati daljnje radnje u skladu sa sporazumom o osiguranju portfelja kojeg je pojedini kreditor zaključio s Osigurateljem (uključujući i zaključenje Ugovora o regresu s Osigurateljem, provedbu regresne naplate i dr.). Ako je Osiguranik agent po određenom Klupskom kreditu Osiguranik se obvezuje Klupskim kreditom ili/i međuvjerovničkim ugovorom regulirati sva ovlaštenja, prava i obveze agenta i ostalih kreditora za izvršavanje prava i obveza iz ovog Sporazuma o osiguranju portfelja.
5. U svrhu izračuna Volumena portfelja kod Klupskih kredita, imenovani agent u okviru Obavijesti o uključivanju navodi iznose koji se u cjelokupno Odobrenoj glavnici Klupskog kredita uključenoj u Volumen portfelja odnose na svakog kreditora. U tom slučaju, u Volumen portfelja Osiguranika će se uzeti u obzir samo iznos u visini Osiguranikovog udjela u cjelokupno Odobrenoj glavnici Klupskog kredita ako ga Osiguranik želi uključiti u Volumen portfelja. Preostali iznos Odobrene glavnice Klupskog kredita će se uzeti u obzir prilikom izračuna Volumena portfelja samo onim preostalim kreditorima Klupskog kredita koji žele svoj udio u cjelokupno Odobrenoj glavnici Klupskog kredita uključiti u svoj Volumen portfelja te koji s Osigurateljem kao osiguranici imaju zaključen sporazum o osiguranju portfelja po Programu osiguranja.

**Povrat Premije**

**Članak 3.**

1. Strane ovim člankom suglasno utvrđuju uvjete pod kojima Osiguranik ostvaruje pravo na (djelomični) povrat Premije za Kredite uključene u Portfelj, osim u slučajevima propisanim člankom 17. stavkom (6) Općih uvjeta.
2. Osiguranik ima pravo od Osiguratelja zatražiti povrat Premije najkasnije do zadnjeg dana Roka otplate kredita.
3. U slučaju da je trošak na ime Premije snosio Izvoznik, Osiguranik je dužan informirati Izvoznika o mogućem povratu tog troška te mu je, u slučaju da Osiguratelj izvrši povrat Premije Osiguraniku, dužan proslijediti primljene iznose.
4. Osiguranik ima pravo na povrat razmjernog dijela plaćene Premije za Kredit uključen u Portfelj u slučaju da se radi o pojedinačnom Kreditu za koji je istekao rok korištenja te Izvoznik nije iskoristio najmanje 10,00% iznosa odobrenog Kredita.
5. Iznos Premije za koji je Osiguratelj dužan izvršiti povrat u skladu sa stavkom (4) ovog članka izračunat će se na temelju omjera neiskorištenog i odobrenog iznosa Kredita iskazano u valuti Kredita te će se navedeni omjer primijeniti na naplaćeni iznos Premije u kunama.
6. U slučaju da Izvoznik uopće nije koristio Kredit do isteka roka korištenja kredita, takav Kredit bit će isključen iz Portfelja s danom s kojim Osiguratelj izvrši povrat Premije Osiguraniku, za njega ne postoji obveza Osiguratelja za isplatu Odštete te ga Osiguranik obvezuje isključiti iz sljedećeg Izvješća o stanju kredita kojeg će dostaviti Osiguratelju.

1. Osiguranik ima pravo na povrat razmjernog dijela plaćene Premije za Kredit uključen u Portfelj u slučaju prijevremene otplate kredita ako je Kredit otplaćen u cijelosti najmanje 180 kalendarskih dana prije zadnjeg dana Roka otplate inicijalno ugovorenog trajanja Kredita.
2. Iznos Premije za koji je Osiguratelj dužan izvršiti povrat u skladu sa stavkom (7) ovog članka izračunat će se na temelju sljedećeg omjera: *razlika između Trajanja kredita i trajanja kredita do prijevremene otplate / Trajanje kredita* te će se navedeni omjer primijeniti na naplaćeni iznos Premije u kunama.
3. Osiguratelj će od svakog iznosa Premije koji je dužan vratiti Osiguraniku u skladu s odredbama ovog članka zadržati fiksni iznos od 1.500,00 HRK na ime operativnih troškova.
4. Ako budu ispunjeni uvjeti za povrat Premije iz ovog članka, Osiguratelj se obvezuje izvršiti povrat Premije Osiguraniku u kunama u roku od 30 kalendarskih dana od dana zaprimanja zahtjeva za povrat Premije.
5. Odredbe ovog članka ne primjenjuju se za Kredit za koji Izvoznik koristi Program subvencioniranja.

**Program subvencioniranja**

**Članak 4.**

1. Izvozniku se može (u cijelosti ili djelomično) subvencionirati Premija za Kredite po Sporazumu o osiguranju portfelja, u skladu s Programom subvencioniranja. Nije dozvoljeno subvencioniranje Premije za izmjenu roka otplate kredita.
2. Osiguranik se obvezuje sudjelovati u provođenju subvencioniranja Premije u skladu s Programom subvencioniranja.
3. Odredbe članka 8. točka h), članka 10. točka c), članka 16. st. (1) i članka 17. st. (4), (5) i (6) Općih uvjeta ne primjenjuju se na Osiguranika u dijelu plaćanja Premije ako je iznos Premije subvencioniran u cijelosti. Ako je iznos Premije subvencioniran djelomično navedene odredbe se primjenjuju razmjerno odnosno samo na iznos Premije koji nije subvencioniran Izvozniku.

Vidljivost i transparentnost
Članak 5.

1. Osiguratelj se obvezuje na zahtjev Osiguranika u razumnom roku dostaviti podatke kojima raspolaže, ako bi ti podaci bili potrebni Osiguraniku za provedbu Sporazuma o osiguranju portfelja.
2. Strane će poduzimati mjere za informiranje javnosti (npr. objavama za medije, promotivnim materijalima i sl.) o mogućnostima koje pruža Sporazum o osiguranju portfelja. Mjere informiranja javnosti moraju biti usmjerene na Izvoznike, javnost i medije o mogućnosti financiranja po Programu osiguranja i korištenja subvencija Premija po Programu subvencioniranja.
3. Strane mogu s ciljem promocije Sporazuma o osiguranju portfelja koristiti ili objavljivati podatke koji se odnose na drugu stranu u priopćenjima za tisak, mrežnim stranica i dr.
4. Osiguranik se obvezuje u Ugovor o kreditu unijeti odredbe iz Priloga 9 ovog Sporazuma o osiguranju portfelja.

**Praćenje provedbe Sporazuma o osiguranju portfelja**

**Članak 6.**

Strane suglasno utvrđuju da će za vrijeme važenja ovog Sporazuma o osiguranju portfelja kontinuirano pratiti provedbu istog te obavještavati drugu Stranu o svim uočenim problemima u njegovoj provedbi i realizaciji. U tu svrhu Strane će se po potrebi sastajati radi pronalaska rješenja uočenih problema u provedbi.

Stupanje na snagu i trajanje Sporazuma o osiguranju portfelja
Članak 7.

1. Strane suglasno utvrđuju da ovaj Sporazum o osiguranju portfelja stupa na snagu danom potpisa ovlaštenih predstavnika obiju Strana na ovom Sporazumu o osiguranju portfelja.
2. Ovaj Sporazum o osiguranju portfelja se zaključuje na određeno vrijeme do 31. 12. 2022.
3. Osiguranik može po uvjetima ovog Sporazuma o osiguranju portfelja uključiti u Portfelj one kredite čiji su Ugovori o kreditu zaključeni tijekom trajanja Sporazuma o osiguranju portfelja kao i kredite čiji su Ugovori o kreditu zaključeni i ranije od dana zaključenja Sporazuma o osiguranju portfelja, a najranije 1. 7. 2022.

**Izmjene Sporazuma o osiguranju portfelja**

**Članak 8.**

1. Strane ovog Sporazuma o osiguranju portfelja su suglasne da Osiguratelj ima pravo predložiti izmjene/dopune ovog Sporazuma o osiguranju portfelja kada su takve izmjene/dopune bitne radi pravilnog provođenja Programa osiguranja.

1. Osiguratelj se obvezuje u roku 30 Radnih dana od dana formiranja završne verzije prijedloga predmetnih izmjena/dopuna i/ili nastupa drugih bitnih okolnosti, o istome obavijestiti Osiguranika te mu, kada je to moguće, ponuditi zaključenje odgovarajućeg dodatka ovom Sporazumu o osiguranju portfelja u pisanom obliku.
2. Ako Osiguranik po proteku roka od 30 Radnih dana od dana primitka ponude odgovarajućeg dodatka ovom Sporazumu o osiguranju portfelja u skladu sa stavkom (1) ovog članka ne zaključi dodatak, te Osiguratelj može uputiti Osiguraniku pisani otkaz ovog Sporazuma o osiguranju portfelja bez otkaznog roka.
3. Strane su suglasne da Osiguranik ima pravo predložiti izmjene/dopune ovog Sporazuma o osiguranju portfelja kada su takve izmjene/dopune bitne radi pravilnog provođenja ovog Sporazuma o osiguranju portfelja te ih je Osiguratelj obvezan razmotriti i u pisanom obliku se o tome očitovati u roku ne dužem od 30 Radnih dana od dana zaprimanja pisanog prijedloga Osiguranika. Ako Osiguratelj ne prihvati predložene izmjene/dopune, Osiguranik može otkazati ovaj Sporazum o osiguranju portfelja bez otkaznog roka.

**Prestanak Sporazuma o osiguranju portfelja**

**Članak 9.**

1. Sporazum o osiguranju portfelja prestaje:
	1. protekom vremena na koji je zaključen iz članka 7. stavka (2) ovog Sporazuma o osiguranju portfelja;
	2. s datumom zaprimanja pisane obavijesti o otkazu iz članka 8. stavka (3) i (4) ovog Sporazuma o osiguranju portfelja na način opisan u članku 11. ovog Sporazuma o osiguranju portfelja,
	3. 15 dana od dana zaprimanja pisane obavijesti o otkazu iz članka 9. stavaka (2) i (3) ovog Sporazuma o osiguranju portfelja na način opisan u članku 11. ovog Sporazuma o osiguranju portfelja.
2. Osiguratelj ima pravo otkazati ovaj Sporazum o osiguranju portfelja u slučaju da Osiguranik ne ispunjava svoje obveze iz Sporazuma o osiguranju portfelja.
3. Osiguranik ima pravo u svako vrijeme otkazati ovaj Sporazum o osiguranju portfelja.
4. Strane suglasno utvrđuju da otkazom ovog Sporazuma o osiguranju portfelja automatski prestaje uključivanje Kredita u Portfelj za koje je Ugovor o kreditu zaključen nakon prestanka Sporazuma o osiguranju portfelja.
5. U slučaju prestanka ovog Sporazuma o osiguranju portfelja, osiguranje za Kredite uključene u Portfelj i dalje ostaje na snazi te se na njih primjenjuju sve pripadajuće odredbe ovog Sporazuma o osiguranju portfelja.
6. Obavijest o otkazu iz članka 8. i 9. ovog Sporazuma o osiguranju portfelja, upućuje se u pisanom obliku putem pošte ili dostavne službe uz primjenu članka 11. stavka (3), (4) i (5) ovog Sporazuma o osiguranju portfelja.
7. Ako između Strana dođe do spora ili zahtjeva za naknadu štete po pojedinom Ugovoru o kreditu, u skladu s člankom 15. Općih uvjeta, isto neće utjecati na isplatu ili postupanje po drugim Odštetnim zahtjevima te Osiguratelj isključivo po toj osnovi nema pravo osporavati Odštete isplaćene po drugim Ugovorima o kreditu, niti ima pravo zbog spora ili zahtjeva za naknadu štete po jednom Ugovoru o kreditu otkazati ili raskinuti cjeloviti poslovni odnos, tj. Sporazum o osiguranja portfelja.

**Naknada troškova postupaka u kojima je Osiguranik pasivna strana**

**Članak 10.**

Radi izbjegavanja svake dvojbe, na zahtjev Osiguranika, Osiguratelj se, pod uvjetima i na način utvrđenim člankom 12. Općih uvjeta, obvezuje naknaditi Osiguraniku i troškove koji proizlaze iz postupaka u kojima je Osiguranik pasivna strana (tuženik, ovršenik, itd.), a koji su povezani s tražbinama nastalim na temelju Ugovora o kreditu i Sporazuma o osiguranju portfelja.

**Obavijesti i komunikacija
Članak 11.**

1. Ako ovim Sporazumom o osiguranju portfelja nije drugačije određeno, sve obavijesti i sva komunikacija povezana sa Sporazumom o osiguranju portfelja koje jedna strana (u daljnjem tekstu: Pošiljatelj) upućuje drugoj strani (u daljnjem tekstu: Primatelj) šalju se elektroničkom poštom na način da se u privitku elektroničke pošte nalazi skenirani dokument na hrvatskom ili engleskom jeziku te, gdje je primjenjivo, isti taj dostavljeni dokument u digitalnom obliku u MS Excel tablici. Ako iz dokumenta koji se dostavlja nije vidljivo ime i prezime te funkcija odgovorne osobe, na skeniranom dokumentu ili u tekstu elektroničke pošte kojom se vrši dostava dokumenta, potrebno je navesti podatke o toj osobi. Dokumente koji nisu na hrvatskom ili engleskom jeziku, Osiguranik se na zahtjev Osiguratelja obvezuje prevesti po ovlaštenom sudskom tumaču ili drugom prevoditelju prihvatljivom Osiguraniku. Osim putem elektroničke pošte, obavijesti i komunikacija mogu se razmjenjivati i putem pošte ili dostavne službe ili drugim elektroničkim sredstvima o kojima će se Strane međusobno dogovoriti.
2. Dopis poslan putem elektroničke pošte smatra se poslanim Primatelju u trenutku kad je zabilježen na poslužitelju Pošiljatelja. Ako Primatelj iz tehničkih razloga ne može pročitati dopis u elektroničkom obliku, o tome će obavijestiti Pošiljatelja. Pošiljatelj je tada dužan ponovo poslati dopis u ispravnom elektroničkom obliku ili ga dostaviti na drugi način. Ako navedeno Pošiljatelj ne učini, smatrat će se da dopis nije dostavljen.
3. Dokazom o urednoj dostavi u slučaju slanja putem pošte smatrat će se uredno ispunjena od strane Primatelja povratnica - obavijest o prijemu/uručenju ili evidencijska knjiga poštanskog ureda, a u slučaju slanja putem dostavne službe, potvrda odnosno potpis/pečat Primatelja o primitku pismena.
4. Svaka promjena podataka za komunikaciju i obavijesti vrijedi tek nakon što se o njoj obavijesti druga Strana, na način opisan u ovom članku.
5. U komunikaciji se upotrebljavaju sljedeći podaci: *(upisati podatke)*

|  |  |  |
| --- | --- | --- |
|  | Osiguranik | Osiguratelj |
| Adresa: |  |  |
| Na pažnju: |  |  |
| Tel: |  |  |
| e-mail: |  |  |

**Povjerljivi podaci, poslovna i bankovna tajna i zaštita osobnih podataka**

**Članak 12.**

1. Podaci prikupljeni tijekom poslovne suradnje koja se zasniva na Sporazumu o osiguranju portfelja, na koje se primjenjuju odredbe o povjerljivosti u skladu s važećim propisima, čuvaju se kao bankovna i poslovna tajna, pri čemu su Strane suglasne i obvezuju se da isti moraju biti dostupni nadležnim državnim tijelima čije je pravo na pristup takovim podacima zasnovano na zakonu te svim drugim tijelima kojima se ti podaci moraju dati na uvid na temelju važećih propisa.
2. Strane suglasno utvrđuju da se za potrebe izvršenja ovog Sporazuma o osiguranju portfelja smatraju zasebnim voditeljima obrade osobnih podataka te svaka Strana potpisom ovog Sporazuma o osiguranju portfelja potvrđuje da:
3. provodi obradu osobnih podataka u skladu sa propisima koji reguliraju zaštitu osobnih podataka, Uredba (EU) 2016/679 Europskog parlamenta i vijeća o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) i Zakon o provedbi Opće uredbe o zaštiti podataka, kao i svakim drugim aktom ili podzakonskim propisom koji uređuje zaštitu osobnih podataka;
4. osobne podatke prikuplja u posebne, izričite i zakonite svrhe;
5. obradu temelji na valjanoj pravnoj osnovi;
6. prikuplja osobne podatke primjereno, relevantno i ograničeno na ono što je nužno u odnosu na svrhu u koju se obrađuju;
7. kontinuirano poduzima razumne mjere kako bi osobni podaci bili točni, potpuni i ažurni;
8. implementira primjerene tehničke i organizacijske mjere koje osiguravaju i dokazuju da se obrada osobnih podataka provodi u skladu s propisima koji reguliraju zaštitu osobnih podataka;
9. osigurava ispunjavanje prava ispitanika (pravo pristupa, ispravka, brisanja, prenosivosti, ograničenja obrade i prigovora na obradu osobnih podataka).
10. Ako tijekom izvršenja ovog Sporazuma o osiguranju portfelja jedna Strana dođe u priliku obrađivati osobne podatke za koje je druga Strana voditelj obrade, ta Strana je dužna s osobnim podacima postupati u skladu s načelima iz Opće uredbe o zaštiti podataka, uz visoki stupanj zaštite koji ista nalaže, u protivnom druga Strana zadržava pravo otkazati ovaj Sporazum o osiguranju portfelja uz otkazni rok naveden u članku 9. stavku (1) točki c) i uz primjenu članka 9. stavka (6) ovog Sporazuma o osiguranju portfelja.
11. U slučaju zaprimanja zahtjeva za informacijama, u skladu sa Zakonom o pravu na pristup informacijama, Osiguratelj će dostaviti informacije o Osiguraniku i to: tvrtku, Volumen portfelja i naziv programa osiguranja na temelju kojeg je odobreno pokriće. U slučaju da nakon podnošenja zahtjeva i/ili zaključenja Sporazuma o osiguranju portfelja dođe do povećanja/smanjenja obima javno dostupnih informacija zbog presuda bilo kojih sudova, eventualnih izmjena propisa, i/ili drugačijih odluka bilo kojeg nadležnog tijela, Osiguratelj će podnositeljima zahtjeva za informacijama dostavljati podatke koje će sudovi smatrati, odnosno, propisi i/ili nadležno tijelo određivati da su javno dostupni podaci na dan kada se isti budu dostavljali.

Mjerodavno pravo i rješavanje sporova
Članak 13.

1. Strane suglasno utvrđuju da se na ovaj Sporazum o osiguranju portfelja primjenjuje pravo Republike Hrvatske.
2. Strane su suglasne da će eventualne nesporazume i/ili sporove proizašle iz ovog Sporazuma o osiguranju portfelja primarno nastojati riješiti pregovorima za svo vrijeme trajanja istog. U slučaju da pregovori ne uspiju, Strane mogu sporove nastojati riješiti izvansudskim putem a u suprotnom ugovaraju nadležnost suda u Zagrebu.

**Salvatorna klauzula**

**Članak 14.**

Ako bi se naknadno utvrdila ništetnost, pobojnost ili neprovedivost neke od odredbi Sporazuma o osiguranju portfelja, Sporazum o osiguranju portfelja u preostalom dijelu ostaje na snazi, a Strane se obvezuju ništetnu, pobojnu ili neprovedivu odredbu zamijeniti valjanom, koja će u najvećoj mjeri omogućiti ostvarivanje cilja koji se želio postići ništetnom, pobojnom ili neprovedivom odredbom.

**Završne odredbe**

**Članak 15.**

1. Strane suglasno utvrđuju da su u cijelosti razumjele sadržaj Sporazuma o osiguranju portfelja te da njegove odredbe predstavljaju njihovu pravu volju.
2. Ovaj Sporazum o osiguranju portfelja je sastavljen u dva istovjetna i jednako valjana primjerka, za svaku Stranu po jedan primjerak.
3. Sve izmjene i dopune ovom Sporazumu o osiguranju portfelja moraju biti učinjene u pisanom obliku te potpisane od ovlaštenih predstavnika obiju Strana.

Za Osiguratelja: Za Osiguranika:

|  |  |  |  |  |
| --- | --- | --- | --- | --- |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Popis priloga:

* Prilog 1 – Opći uvjeti,
* Prilog 2 – Program osiguranja,
* Prilog 3 – nacrt Ugovora o regresnoj naplati OPK-UKR-01/22,
* Prilog 4 – Obavijest o uključivanju OPK-UKR-02/22,
* Prilog 5 – Obavijest o izmjeni roka otplate kredita OPK-UKR-01/22,
* Prilog 6 – Obavijest o otplaćenim kreditima OPK-UKR-01/22,
* Prilog 7 – Izvješće o stanju kredita OPK-UKR-01/22,
* Prilog 8 – Izvješće o regresnoj naplati OPK-UKR-01/22,
* Prilog 9 – Obvezni sadržaj Ugovora o kreditu OPK-UKR-02/22, čiji su privitci: Izjava o prihvatljivosti klijenta, Izjava o poteškoćama u poslovanju uzrokovanim poremećajima u gospodarstvu uslijed ruske agresije na Ukrajinu, Izjava o potrebi za korištenjem većeg iznosa kredita u odnosu na kriterije % godišnjeg prihoda i % troškova energije i Izjava o potporama,
* Prilog 10 – obrazac Odštetnog zahtjeva OPK-UKR-01/22,
* Prilog 11 – obrazac Zahtjeva za suglasnost Osiguratelja OPK-UKR-02/22,
* Prilog 12 – Program subvencioniranja.